Det er ikke blot amatørtilværelsen, der bliver skiftet ud for Lucas Bjerregaard. Frederikshavneren har også indgået en kontrakt med Lübker Golf Resort, som han fremover kommer til at repræsentere. - Jeg er meget glad for aftalen med Lübker, som giver mig adgang til et klasseanlæg med fremragende træningsfaciliteter, siger Lucas Bjerregaard, som dog også holder fast i sit medlemskab i barndomsklubben i Frederikshavn. Lucas Bjerregaard vandt i 2010 det individuelle europamesterskab, ligesom han sammen med Morten Ørum Madsen og Joachim B. Hansen sikrede Danmark en historisk sølvmedalje ved VM for hold i Argentina. Den nyslåede Lübker-spiller har sin første opgave som professionel i næste uge, når han på sin nye hjemmebane spiller med i Challengetour-turneringen ECCO Tour Championship.

Referat:
Frederikshavneren Lucas Bjerregaard tager skridtet fra amatørrækkerne til et liv som professionel golfspiller og skriver kontrakt med Lübker. 